અમદાવાદ: અમેરિકી ફેડરલ રિઝર્વે વ્યાજના દરમાં ૦.૨૫ ટકાનો વધારો કર્યો છે. આંતરરાષ્ટ્રીય શેરબજારોમાં આવેલા ઉછાળાના પગલે આજે સ્થાનિક શેરબજાર પણ ઊંચા ગેપથી ખૂલ્યું હતું. આજે શરૂઆતે બીએસઈ સેન્સેક્સ ૧૫૦ પોઈન્ટના ઉછાળે ૨૫,૬૪૫ પોઈન્ટ જ્યારે એનએસઈ નિફ્ટી ૪૫ પોઈન્ટના સુધારે ૭૭૯૬ પોઈન્ટની સપાટીએ ટ્રેડિંગમાં જોવાઈ હતી. આજે શરૂઆતે બેન્ક, ફાર્માસ્યુટિકલ સેકટરની આગેવાનીએ શેરબજારમાં સુધારો નોંધાયો હતો. ગેઈલ, એસબીઆઈ, એનટીપીસી, સન ફાર્મા અને વેદાન્તા કંપનીના શેર્સમાં એકથી બે ટકાનો ઉછાળો નોંધાયો હતો તો બીજી બાજુ ઓએનજીસી, મહિન્દ્રા એન્ડ મહિન્દ્રા, કોલ ઈન્ડિયા, એચડીએફસી અને હિન્દુસ્તાન યુનિલિવર કંપનીના શેર્સમાં પ્રોફિટ બુકિંગ જોવા મળ્યું હતું.